Patreksfirði 6. janúar. 2020.

**Athugasemdir við: „Drög“ að REGLUGERÐ um hrognkelsaveiðar árið 2020.**

Ég undirritaður tel mig hafa meiri reynslu af grásleppuveiðum, heldur en þeir sem sett hafa fram þessar tillögur. Þessi valdníðsla, sem beita á við úthlutun grásleppuveiðileyfa 2020, þekkist ekki við neinar aðrar veiðar, hér við land. Að menn þurfi að ákveða sig milli 15. jan og 15. febrúar, hvenær upphafsdagur veiða verði.   
Útreikningur nefndarinnar er með öllu óskiljanlegur og það er til háborinnar skammar fyrir sjávarútvegsráðherra að bera þetta á borð fyrir sjómenn! Fækkun neta í sjó um helming; það getur enginn haldið úti bát til veiða, á þeim forsendum. Fram að þessu hafa verið 2 – 3 menn á hverjum bát. Mitt álit er, að öryggisins vegna ættu þeir aldrei að vera færri en tveir. Ekki hefur hluturinn alls staðar verið hár, en með þessu fyrirkomulagi, er búið að slátra þessum veiðum endanlega.  
Einnig vil ég nefna mikilvægt atriði. Grásleppuveiðar og strandveiðar hafa alið upp marga sjómenn. Synir mínir eru orðnir skipstjóri og vélstjóri og nú undanfarin fjögur sumur, hefur afastrákur verið með mér á grásleppu- og strandveiðum. Nú í jólafríinu fékk hann vinnu á einum af fiskeldisbátunum hérna. Þessa vinnu hefði hann 16 ára gamall aldrei fengið, nema af því að hann var orðinn vanur á sjó með mér. Hvar á unga fólkið að læra sjómennsku, ef það fær ekki að æfa sig með pabba eða afa? Þessum þætti gagnvart nýliðunum, hefur verið allt of lítill gaumur gefinn.   
Ein saga til staðfestingar á uppeldisþætti grásleppuveiðanna: Ferjan Baldur var fyrir nokkrum árum á leið yfir Breiðafjörðinn, veður var fádæma slæmt, farþegar sjóveikir og farið var að gæta hræðslu meðal þeirra, ferjan fór innri leiðina, sem kölluð er. Nokkrir flutningabílstjórar voru að spjalla saman, einhver farþeganna spurði þá, hvort ekki væri hætta á ferðum. Einn bílstjórinn svaraði: Nei, blessuð verið þið, þetta er allt í lagi. Skipstjórinn þekkir hvert sker hér um slóðir, eins og lófann á sér. Hann er alinn upp á grásleppuveiðum, hér milli skerjanna! Þess má geta að farþegarnir róuðust og allir komust heilu og höldnu í höfn.

**Athugasemdir við „drög“**  
Ég vil benda á að þetta er ekki reglugerð ennþá, heldur DRÖG. Ég lít þannig á, að þessi „drög“ eigi eftir að breytast mikið.

2. gr. Grásleppuveiðileyfi. Það er ekki hægt hjá ríkisvaldinu að setja öðruvísi reglur um úthlutun grásleppuveiðileyfa, heldur en gilda um allar aðrar veiðar í lögsögu Íslands. Önnur veiðileyfi taka gildi, þegar ég hef leyst út veiðileyfið. Höfum þetta eins og verið hefur í gegn um árin, annað er alger níðingsskapur. Þessi drög standast ekki neitt réttlæti.

3. gr. Veiðisvæði og veiðitímabil. Ég hef stundað grásleppuveiðar á innanverðum Breiðafirði í áraraðir. Mín reynsla er að í fyrstu vitjun eftir 20. maí, sér maður strax tómar grásleppur í aflanum. Er ekki kominn tími til að leyfa tilraunaveiðar t.d. á tveimur bátum fyrir 20. maí? Þá mundum við sjá hvort meðafli á sel og fugli væri meiri eða minni, fyrir eða eftir þá dagsetningu. Eftirlitsmaður gæti þá verið með í þessum ferðum. Ég hef aldrei orðið var við meðafla í fiski, á þessu innra svæði.

6. gr. Aðrar veiðar og meðafli. Ég hef ekki séð svona ákvæði um veiðieftirlitsmann um borð. Ég er allveg öruggur á því að um leið og þetta ákvæði verður virkjað, um borð í bátum, þá munu menn hætta veiðum. Ég sé ekki fram á að þessi veiðiskapur geti borgað rándýra veiðieftirlitsmenn. Vinsamlega gefið upp: Hvert verður gjaldið fyrir þennan veiðieftirlitsmann per dag?

8. gr. Vitjun neta. Við norðanverðan Breiðafjörð, bæði á ytra- og innra svæðinu, þar sem ég þekki vel til, hefur verið í lagi að láta netin liggja í fjóra sólarhringa. Allt annað mál er, ef að netin eru lögð á fiskislóð. Þá þarf að vitja um þau eftir nóttina, til að athuga hvort þorskur er í þeim. Versti óvinur grásleppusjómanna er þorskurinn og þeir reyna að forðast þá staði, eins og heitan eldinn.

9. gr. Netalagnir. Á mínum bát höfum yfirleitt verið þrír, á þessum veiðum. Á undanförnum árum höfum við undantekningarlítið vitjað um þennan 7 ½ kílómeter, á einum degi. Á mjög mörgum bátum eru tveir á. Einu sinni var netalengdin miðuð við fjölda í áhöfn. Með því að fækka netunum um helming, þá er þessum veiðum endanlega lokið!   
Það er til háborinnar skammar að setja svona tillögur á prent!

Virðingarfyllst.  
 Halldór Árnason kt 071151 4929  
 Mýrum 8, Patreksfirði